ตลาดหุ้นเอเชียเช้านี้สดใส ขานรับดาวโจนส์ปิดบวกยาว 5 วันติด หลัง “เฟด” ชะลอขึ้นดอกเบี้ย
ตลาดหุ้นเอเชียเช้านี้สดใส ขานรับดาวโจนส์ปิดบวกยาว 5 วันติด หลัง "เฟด" ชะลอขึ้นดอกเบี้ย
11 ม.ค. 2562

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ (11 ม.ค. 62) ตามทิศทางดัชนีดาวโจนส์ตลาดหุ้นนิวยอร์กที่ปิดบวกเมื่อคืน โดยทำสถิติปิดในแดนบวกติดต่อกัน 5 วันทำการ เนื่องจากนักลงทุนขานรับถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ที่ส่งสัญญาณชะลอการปรับขึ้นอัตราดอกเบี้ย
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 20,296.45 จุด เพิ่มขึ้น 132.65 จุด, +0.66%
ดัชนี SSE Composite ตลาดหุ้นจีนเปิดวันนี้ที่ 2,539.55 จุด เพิ่มขึ้น 4.45 จุด, +0.18%
ดัชนี HSI ตลาดหุ้นฮ่องกงเปิดวันนี้ที่ 26,692.02 จุด เพิ่มขึ้น 170.59 จุด, +0.64%
ดัชนี TAIEX ตลาดหุ้นไต้หวันเปิดวันนี้ที่ 9,753.63 จุด เพิ่มขึ้น 32.94 จุด, +0.34%
ดัชนี KOSPI ตลาดหุ้นเกาหลีใต้เปิดวันนี้ที่ 2,070.36 จุด เพิ่มขึ้น 7.08 จุด, +0.34%
ดัชนี FTSE STI ตลาดหุ้นสิงคโปร์เปิดวันนี้ที่ 3,198.76 จุด เพิ่มขึ้น 15.25 จุด, +0.48%
ดัชนี FBMKLCI ตลาดหุ้นมาเลเซียเปิดวันนี้ที่ 1,684.99 จุด เพิ่มขึ้น 6.11 จุด, +0.36%
ดัชนี PSE Composite ตลาดหุ้นฟิลิปปินส์เปิดวันนี้ที่ 7,965.44 จุด ลดลง 19.79 จุด, -0.25%
โดยนายเจอโรม พาวเวล ประธานเฟด ระบุว่า เฟดสามารถยืดหยุ่นและมีความอดทนต่อการปรับขึ้นอัตราดอกเบี้ย และเฟดสามารถปรับเปลี่ยนนโยบายการเงินตามขอบเขตที่สมควร หากเศรษฐกิจมีแนวโน้มย่ำแย่ลง
“เมื่อพิจารณาจากอัตราเงินเฟ้อในปัจจุบันซึ่งอยู่ในระดับต่ำและสามารถควบคุมได้ เฟดก็สามารถอดทน และติดตามสถานการณ์ทางเศรษฐกิจด้วยความอดทนและระมัดระวัง” นายพาวเวล กล่าว
อีกทั้ง นายพาวเวลยังได้กล่าวถึงกรณีที่กรรมการหลายคนของเฟดได้ออกมาคาดการณ์ว่าเฟดจะปรับขึ้นอัตราดอกเบี้ย 2 ครั้งในปีนี้ พร้อมระบุว่า ยังไม่มีแผนที่ตายตัวในเรื่องนี้ แต่หากเฟดจะปรับขึ้นดอกเบี้ย 2 ครั้งในปีนี้ ก็จะตั้งอยู่บนเงื่อนไขที่ว่า แนวโน้มเศรษฐกิจในปี 2562 จะต้องแข็งแกร่งมาก และผมเชื่อว่าแนวโน้มดังกล่าวยังคงมีโอกาสที่จะเกิดขึ้น”
นอกจากนี้ ตลาดยังขานรับการเจรจาการค้าระหว่างสหรัฐกับจีนที่ปิดฉากลงแล้วหลังการหารือติดต่อกันถึงสามวัน โดยกระทรวงพาณิชย์จีนเปิดเผยว่า การเจรจากับสหรัฐได้ช่วยปูพื้นฐานสำหรับการคลี่คลายข้อพิพาททางการค้าที่สร้างความเสียหายให้กับทั้งสองประเทศ
ด้านสำนักงานผู้แทนการค้าสหรัฐ (USTR) เปิดเผยว่า จีนได้ให้คำมั่นสัญญาที่จะซื้อสินค้าจำนวนมากจากสหรัฐ ทั้งในภาคการเกษตร พลังงาน รวมถึงภาคการผลิตและบริการ ซึ่งทาง USTR จะหามาตรการเพื่อทำให้มั่นใจว่า จีนจะดำเนินการตามที่ให้สัญญาไว้จริง